DEĊIŻJONI TAL-KUMMISSJONI
tat-18 ta' Lulju 2007
li tistabbilixxi linji ta' gwida dwar il-monitoraġġ u r-rapportaġġ ta' l-emissjonijiet tal-gassijiet serra skond id-Direttiva 2003/87/KE tal-Parlament Ewropew u tal-Kunsill
(Notifikata bid-dokument numru C(2007) 3416)
(Test b'relevanza għaż-ŻEE)
(2007/589/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità u li temenda d-Direttiva tal-Kunsill 96/61/KE (1), u b'mod partikolari l-Artikolu 14(1) tagħha,
Billi:
(1)
Il-monitoraġġ u r-rapportaġġ sħiħ, konsistenti, trasparenti u eżatt ta' l-emissjonijiet tal-gassijiet serra skond il-linji ta' gwida stabbiliti f'din id-Deċiżjoni huma fundamentali għat-tħaddim ta' l-iskema għall-iskambju tal-kwoti ta' l-emissjonijiet tal-gassijiet serra li kienet ġiet stabbilita fid-Direttiva 2003/87/KE.
(2)
Matul l-ewwel ċiklu ta' konformità ta' l-iskema għall-iskambju tal-kwoti ta' l-emissjonijiet tal-gassijiet serra, li jkopri s-sena 2005, l-operaturi, il-verifikaturi u l-awtoritajiet kompetenti ta' l-Istati Membri ġabru l-ewwel esperjenza tal-monitoraġġ, tal-verifikazzjoni u tar-rapportaġġ skond id-Deċiżjoni tal-Kummissjoni 2004/156/KE tad-29 ta' Jannar 2004 li tistabbilixxi linji ta' gwida dwar il-monitoraġġ u r-rapportaġġ ta' l-emissjonijiet tal-gassijiet serra skond id-Direttiva 2003/87/KE tal-Parlament Ewropew u tal-Kunsill (2).
(3)
Wara li r-reviżjoni tad-Deċiżjoni 2004/156/KE, deher ċar li l-linji ta' gwida stabbiliti f'dik id-Deċiżjoni ħtieġu bosta bidliet sabiex isiru aktar ċari u effikaċi mil-lat ta' l-infiq. Minħabba n-numru sostanzjali ta' emendi huwa xieraq li d-Deċiżjoni 2004/156/KE tiġi ssostitwita.
(4)
Huwa xieraq li tkun iffaċilitata l-applikazzjoni tal-linji ta' gwida għall-installazzjonijiet bl-emissjonijiet medji li ġew ivverifikati u rrapportati ta' inqas minn 25 000 tunnellata metrika ta' CO2 fossili fis-sena matul il-perjodu ta' skambju preċedenti, kif ukoll biex tinkiseb aktar armonizzazzjoni u biex jiġu ċċarati l-kwistjonijiet tekniċi.
(5)
Fejn meħtieġ, ġiet meqjusa l-gwida dwar il-monitoraġġ tal-gassijiet serra kif ġiet żviluppata mill-Bord Intergovernattiv dwar it-Tibdil fil-Klima (IPCC), l-Organizzazzjoni Internazzjonali ta' l-Istandardizzazzjoni (ISO), l-Inizjattiva tal-Protokoll tal-Gassijiet Serra tal-Kunsill Dinji tan-Negozju dwar l-Iżvilupp Sostenibbli (WBCSD) u l-Istitut Dinji tar-Riżorsi (WRI).
(6)
L-informazzjoni provduta mill-operaturi skond din id-Deċiżjoni għandha tiffaċilita l-attribuzzjoni inkroċjata ta' emissjonijiet li huma rrapportati taħt id-Direttiva 2003/87/KE ma' l-emissjonijiet li huma rrapportati lir-Reġistru Ewropew dwar ir-Rilaxx u t-Trasferiment ta' Inkwinanti (EPRTR) li ġie stabbilit mir-Regolament (KE) Nru 166/2006 tal-Parlament Ewropew u tal-Kunsill tat-18 ta' Jannar 2006 dwar il-ħolqien ta' Reġistru Ewropew dwar ir-Rilaxx u t-Trasferiment ta' Inkwinanti u li jemenda d-Direttivi tal-Kunsill 91/689/KEE u 96/61/KE (3) kif ukoll ma' l-emissjonijiet li ġew irrapportati f'inventarji nazzjonali billi ntużaw il-kategoriji tas-sors differenti tal-Bord Intergovernattiv dwar it-Tibdil fil-Klima (IPCC).
(7)
Billi tiżdied l-effikaċja fin-nefqa ġenerali tal-metodoloġiji ta' monitoraġġ, mingħajr ma' tkun kompromessa l-preċiżjoni tad-data dwar l-emissjoni rrapportata u l-integrità ġenerali tas-sistemi ta' monitoraġġ, l-operaturi u l-awtoritajiet kompetenti għandhom b'mod ġenerali jkunu jistgħu jissodisfaw l-obbligi tagħhom taħt id-Direttiva 2003/87/KE bi spejjeż imnaqqsa b'mod sinifikanti. Dan japplika b'mod partikolari għal impjanti li jużaw karburanti tal-bijomassa puri u għal emittenti żgħar.
(8)
Ir-rekwiżiti tar-rapportaġġ ġew allinejati ma' dawk taħt l-Artikolu 21 tad-Direttiva 2003/87/KE.
(9)
Ir-rekwiżiti għall-pjan ta' monitoraġġ ġew iċċarati u saru aktar stretti sabiex jirriflettu aħjar l-importanza tiegħu biex ikun żgurat rapportaġġ tajjeb u riżultati sodi ta' verifikazzjoni .
(10)
It-tabella 1 li tispeċifika r-rekwiżiti minimi stabbiliti fl-Anness I għandha tkun għal użu permanenti. L-annotazzjonijiet speċifiċi f'dik it-Tabella ġew riveduti fuq il-bażi ta' l-informazzjoni miġbura minn Stati Membri, operaturi u verifikaturi, fejn tqiesu l-bidliet li saru lid-dispożizzjonijiet dwar l-emissjonijiet tal-kombustjoni mill-attivitajiet li ġew elenkati fl-Anness I għad-Direttiva 2003/87/KE u għal-linji ta' gwida li huma speċifiċi għal attivitajiet u issa għandhom jirriflettu bilanċ xieraq bejn l-effikaċja fin-nefqa u l-preċiżjoni.
(11)
Ġie introdott metodu ta' rimedju (fall-back approach) b'limiti minimi ta' inċertezzi sabiex tkun provduta rotta alternattiva għall-monitoraġġ ta' l-emissjonijiet minn installazzjonijiet speċifiċi jew kumplessi ħafna minbarra dawk l-installazzjonijiet mill-applikazzjoni tal-metodu bbażat fuq saffi (tier based approach) u li jippermetti li titfassal metodoloġija ta' monitoraġġ maħluqa kompletament apposta.
(12)
Id-dispożizzjonijiet li jikkonċernaw ic-CO2 ittrasferit u inerenti li jidħol fi jew li jħalli l-installazzjonijiet li huwa kopert mid-Direttiva 2003/87/KE bħala sustanza pura jew fjuwil pur ġew iċċarati u saru aktar stretti, sabiex titjieb il-konsistenza mar-rekwiżiti tar-rapportaġġ ta' l-Istati Membri taħt il-Protokoll ta' Kyoto lill-Konvenzjoni Qafas tan-Nazzjonijiet Uniti dwar il-Bidla Klimatika.
(13)
Il-lista ta' fatturi ta' emissjoni ta' referenza ġiet imwessa' u aġġornata billi ntużat informazzjoni mil-Linji ta' gwida tal-Bord Intergovernattiv dwar it-Tibdil fil-Klima ta' l-2006, li minn hawn 'il quddiem se jissejħu “il-linji ta' gwida IPCC”. Il-lista ġiet ukoll estiża b'valuri ta' referenza għal valuri kalorifiċi netti għal firxa wiesgħa ta' fjuwils ibbażati fuq il-Linji ta' Gwida IPCC.
(14)
It-Taqsima dwar il-kontroll u l-verifikazzjoni ġiet riveduta sabiex il-konsistenza konċettwali u lingwistika tittejjeb bi gwida żviluppata mill-Kooperazzjoni Ewropea għall-Akkreditament (EA), il-Kumitat Ewropew għall-Istandardizzazzjoni (CEN), u l-ISO.
(15)
Rigward id-determinazzjoni tal-proprjetajiet tal-fjuwil u tal-proprjetajiet materjali, ġew iċċarati r-rekwiżiti għall-użu tar-riżultati minn laboratorji analitiċi u minn analizzaturi tal-gass onlajn billi tqieset l-esperjenza miksuba mill-implimentazzjoni tar-rekwiżiti rispettivi minn Stat Membru għall-ieħor matul l-ewwel perjodu ta' skambju. Kienu provduti wkoll rekwiżiti addizzjonali dwar metodi ta' teħid ta' kampjuni u frekwenzi.
(16)
Biex tittejjeb l-effikaċja fin-nefqa għal installazzjonijiet b'emissjonijiet annwali ta' inqas minn 25 000 tunnellata metrika ta' CO2 fossili ġew miżjuda ċerti eżenzjonijiet mir-rekwiżiti speċifiċi li japplikaw għall-installazzjonijiet b'mod ġenerali.
(17)
L-użu ta' fatturi ta' ossidazzjoni minħabba l-metodoloġiji ta' monitoraġġ sar fakultattiv għall-proċessi ta' kombustjoni. Għall-installazzjonijiet li jipproduċu l-karbonju iswed u għat-terminali li jipproċessaw il-gass ġie miżjud metodu ta' bilanċ tal-massa. Ir-rekwiżiti ta' inċertezza għad-determinazzjoni ta' l-emissjonijiet minn flares tnaqqsu sabiex jirriflettu l-kundizzjonijiet tekniċi speċifiċi ta' dawn il-faċilitajiet.
(18)
Il-metodu ta' bilanċ tal-massa m'għandux ikun parti mil-linji ta' gwida speċifiċi għall-attività għar-raffineriji taż-żejt minerali kif ġie elenkat fl-Anness I għad-Direttiva 2003/87/KE minħabba problemi li ġew irrapportati matul l-ewwel rapportaġġ fejn għandha x'taqsam il-preċiżjoni li tista' tintlaħaq. Il-gwida għar-riġenerazzjoni ta' sustanza katalitika li taqsam l-idrokarboni (catalytic cracker regeneration), u għar-riġenerazzjoni ta' katalisti oħrajn u l-emissjonijiet ta' flexi-cokers ġiet riveduta biex tirrifletti l-kundizzjonijiet tekniċi speċifiċi ta' dawk il-faċilitajiet.
(19)
Id-dispożizzjonijiet u l-limiti għall-applikazzjoni tal-metodu tal-bilanċ tal-massa saru aktar stretti għall-installazzjonijiet li jipproduċu kokk, sinter, ħadid u azzar. Ġew miżjuda l-fatturi ta' emissjoni mil-linji ta' gwida IPCC.
(20)
It-terminoloġija u l-metodoloġiji għall-installazzjonijiet li jipproduċu l-laqx (clinker) tas-siment u għall-installazzjonijiet li jipproduċu l-ġir ġew allinejati mal-prattiki kummerċjali tas-setturi li huma koperti minn din id-Deċiżjoni. L-użu tad-data dwar l-attività, tal-fattur ta' emissjoni u tal-fattur ta' konverżjoni sar konsistenti ma' l-attivitajiet l-oħra li huma koperti taħt id-Direttiva 2003/87/KE.
(21)
Fl-Anness IX għall-installazzjonijiet mill-industrija tal-ħġieġ ġew provduti l-fatturi ta' emissjoni addizzjonali.
(22)
Ir-rekwiżiti ta' inċertezza għall-emissjonijiet mill-kalċinazzjoni tal-materja prima għall-installazzjonijiet mill-industrija taċ-ċeramika saru inqas stretti sabiex jirriflettu aħjar sitwazzjonijiet fejn it-tafal joriġina direttament mill-barrieri. Il-metodu bbażat purament fuq il-produzzjoni m'għandux jintuża aktar minħabba li għandu applikazzjoni limitata kif ġie osservat matul l-ewwel ċiklu ta' rapportaġġ.
(23)
Għandhom jiġu miżjuda linji ta' gwida speċifiċi għad-determinazzjoni ta' l-emissjonijiet tal-gassijiet serra permezz ta' sistemi ta' kejl ta' emissjonijiet kontwinwi biex ikun iffaċilitat l-użu konsistenti ta' metodi ta' monitoraġġ ibbażati fuq il-kejl li huma proporzjonati għall-Artikoli 14 u 24 u għall-Anness IV għad-Direttiva 2003/87/KE.
(24)
Ir-rikonoxximent ta' attivitajiet li huma relatati mal-qbid u mal-ħażna tal-karbonju mhuwiex ipprovdut f'din id-Deċiżjoni, iżda se jiddependi fuq emenda tad-Direttiva 2003/87/KE jew fuq l-inklużjoni ta' dawk l-attivitajiet skond l-Artikolu 24 ta' dik id-Direttiva.
(25)
Il-linji ta' gwida li jinsabu fl-Annessi għal din id-Deċiżjoni jistabbilixxu l-kriterji ddettaljati li ġew riveduti għall-monitoraġġ u għar-rapportaġġ ta' l-emissjonijiet tal-gassijiet serra li jirriżultaw mill-attivitajiet li ġew elenkati fl-Anness I għad-Direttiva 2003/87/KE. Dawn huma speċifikati f'relazzjoni ma' dawk l-attivitajiet, ibbażati fuq il-prinċipji għall-monitoraġġ u għar-rapportaġġ li ġew stabbiliti fl-Anness IV għal dik id-Direttiva li għandha tibda tapplika mill-1 ta' Jannar 2008.
(26)
L-Artikolu 15 tad-Direttiva 2003/87/KE jeħtieġ li l-Istati Membri jiżguraw li r-rapporti li jiġu sottomessi mill-operaturi jkunu vverifikati skond il-kriterji li ġew stabbiliti fl-Anness V għal dik id-Direttiva.
(27)
Huwa previst li reviżjoni oħra tal-linji ta' gwida li ġew stabbiliti f'din id-Deċiżjoni se titwettaq fi żmien sentejn mid-data ta' l-applikabbilità tagħha.
(28)
Il-miżuri provduti f'din id-Deċiżjoni huma skond l-opinjoni tal-Kumitat li kien stabbilit bl-Artikolu 8 tad-Deċiżjoni 93/389/KEE (4),
ADOTTAT DIN ID-DEĊIŻJONI:
Artikolu 1
Il-linji ta' gwida għall-monitoraġġ u għar-rapportaġġ ta' l-emissjonijiet tal-gassijiet serra mill-attivitajiet li ġew elenkati fl-Anness I għad-Direttiva 2003/87/KE ġew stabbiliti fl-Annessi għal din id-Deċiżjoni.
Dawk il-linji ta' gwida huma bbażati fuq il-prinċipji li ġew stabbiliti fl-Anness IV għal dik id-Direttiva.
Artikolu 2
Id-Deċiżjoni 2004/156/KE hija rrevokata mid-data li tissemma fl-Artikolu 3.
Artikolu 3
Din id-Deċiżjoni għandha tapplika mill-1 ta' Jannar 2008.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, 18 ta' Lulju 2007.